Huonokuntoisten julkisten rakennusten korjaamiseksi suunniteltu valtion korjausrahasto, työnimeltään Remontti Oy, ei herätä varauksetonta sympatiaa kokoomuksen kansanedustaja Heikki Autossa.

Autto näkee Remontti Oy:ssä kaksi suurta ongelmaa.

- Huonokuntoiset julkiset kiinteistöt, kuten esimerkiksi sisäilmaongelmista kärsivät koulut, vaativat kipeästi korjausta. Pelkkä ongelmien siirtäminen kunnilta valtiolle ei kuitenkaan ole kestävää politiikkaa. Remontti Oy:tä odotellessaan kunnat saattavat pahimmassa tapauksessa lykätä tarvittavia remontteja entisestään, Autto kommentoi tänään.

Toinen ongelma on Auton mielestä se, että remonttirakentaminen rahoitettaisiin valtion varoista sen sijaan, että ne otettaisiin kuntien pussista.

Koska Remontti Oy:ä ei vielä ole, sille pitäisi järjestää rahoitus. Rahoitus olisi mitä todennäköisimmin valtion takaamaa lainaa. Tätä ei laskettaisi kuitenkaan varsinaiseksi valtionlainaksi kirjanpidossa.

- Remontti Oy:n kautta uutta velkaa ikään kuin piilotettaisiin taseen ulkopuolelle, Autto ajattelee.

- Luodaanko tässä vain yksi uusi byrokraattinen mammutti ilman, että kiinteistöjen hoidon todellisiin ongelmiin puututaan?

Remontti Oy on ollut erityisesti uuden valtiovarainministerin Antti Rinteen (sd.) lempihanke. Toistaiseksi Remontti Oy:stä on vain suunnitelmia, ei varsinaista esitystä. Toimijan tarkoitus olisi elvyttää kansantaloutta rakennusalalla ja samalla puuttua niin sanottuun korjausvelkaan.

Monen kunnan ja valtion kiinteistöt ovat tulossa peruskunnostusta vaativaan ikään. Arviot julkisten kiinteistöjen vaatimien korjaustöiden arvosta vaihtelevat useiden ja useiden kymmenten miljardien eurojen välillä.

Niin sanottu korjausvelka on syntynyt, kun kunnat ovat säästäneet menoistaan ja korjauskuluistaan.